Document ID: 32002R2056

32002R2056
L 317/1
JURNALUL OFÍCIAL AL UNIUNII EUROPENE
REGULAMENTUL (CE) NR. 2056/2002 AL PARLAMENTULUI EUROPEAN ȘI AL CONSILIULUI
din 5 noiembrie 2002
de modificare a Regulamentului (CE, Euratom) nr. 58/97 al Consiliului privind statisticile structurale de întreprindere
(Text cu relevanță pentru SEE)
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 285,
având în vedere propunerea Comisiei (1),
având în vedere avizul Comitetului Economic și Social (2),
având în vedere avizul Băncii Centrale Europene (3),
hotărând în conformitate cu procedura prevăzută la articolul 251 din tratat (4),
întrucât:
(1)
Regulamentul (CE, Euratom) nr. 58/97 (5) a stabilit un cadru comun pentru colectarea, elaborarea, transmiterea și evaluarea statisticilor comunitare privind structura, activitatea, competitivitatea și performanțele întreprinderilor comunitare.
(2)
Evoluția integrării monetare, economice și sociale necesită extinderea cadrului comun la instituțiile de credit, fondurile de pensii, alte intermedieri financiare și activități auxiliare intermedierilor financiare.
(3)
Funcționarea și evoluția pieței interne au sporit necesitatea de a dispune de informații privind eficacitatea sa, în special în sectoarele instituțiilor de credit, fondurilor de pensii, altor intermedieri financiare și activităților auxiliare intermedierilor financiare.
(4)
Liberalizarea comerțului internațional cu servicii financiare necesită statistici de întreprinderi în sectorul serviciilor financiare pentru sprijinirea negocierilor comerciale.
(5)
Elaborarea conturilor naționale și regionale, în conformitate cu Regulamentul (CE) nr. 2223/96 al Consiliului din 25 iunie 1996 privind sistemul european de conturi naționale și regionale în Comunitate (6) necesită statistici comparabile, complete și corecte privind întreprinderile din sectorul serviciilor financiare.
(6)
Introducerea monedei unice va avea un impact major asupra structurii sectorului serviciilor financiare și a fluxurilor de capital transfrontaliere, ceea ce accentuează importanța informațiilor privind competitivitatea, piața internă și activitățile internaționale.
(7)
Pentru asigurarea unei bune gestionări a politicilor autorităților competente privind controlul prudențial al instituțiilor de credit și stabilitatea sistemului financiar sunt necesare informații suplimentare despre instituțiile de credit și serviciile aferente.
(8)
Sectorul în dezvoltare al fondurilor de pensii poate stimula piețele de capital să profite într-o mai mare măsură de liberalizarea reglementărilor investiționale.
(9)
Decizia nr. 2179/98/CE a Parlamentului European și a Consiliului din 24 septembrie 1998 privind revizuirea programului comunitar „Spre o dezvoltare durabilă”, de politică și de acțiune în ceea ce privește mediul și dezvoltarea durabilă (7) a reafirmat necesitatea de a dispune de date, statistici și indicatori corecți și comparabili, ca un instrument cheie pentru evaluarea costurilor de aplicare a reglementărilor referitoare la mediu.
(10)
Comitetul pentru programul statistic instituit prin Decizia 89/382/CEE, Euratom (8), Comitetul consultativ bancar instituit prin Directiva 77/780/CEE (9), Comitetul pentru statisticile monetare, financiare și ale balanțelor de plăți instituit prin Decizia 91/115/CEE (10) și Comitetul pentru asigurări instituit prin Directiva 91/675/CEE (11) au fost consultate,
ADOPTĂ PREZENTUL REGULAMENT:
Articolul 1
Regulamentul (CE, Euratom) nr. 58/97 se modifică după cum urmează:
1.
la articolul 5 se adaugă următoarele liniuțe:
„-
un modul detaliat pentru statisticile structurale privind instituțiile de credit definit în anexa 6,
-
un modul detaliat pentru statisticile structurale privind fondurile de pensii definit în anexa 7.”;
2.
se adaugă textul anexelor 6 și 7 menționate în anexa la prezentul regulament.
Articolul 2
Anexa 1 la Regulamentul (CE, Euratom) nr. 58/97 se modifică după cum urmează:
1.
la secțiunea 5 se adaugă următoarea teză:
„Cu toate acestea, primul an de referință pentru care se elaborează statistici privind clasele de activități cuprinse în NACE rev. 1 grupa 65.2 și diviziunea 67, se determină în conformitate cu procedura prevăzută la articolul 13 din prezentul regulament.”;
2.
secțiunea 8 se înlocuiește cu textul următor:
„Secțiunea 8
Transmiterea rezultatelor
1. Rezultatele se transmit în termen de 18 luni de la sfârșitul anului calendaristic al perioadei de referință, cu excepția clasei 65.11 din NACE rev. 1 și a activităților din NACE Rev. 1 incluse în anexele 5, 6 și 7. În ceea ce privește clasa 65.11 din NACE rev. 1, termenul de transmitere este de zece luni. Pentru activitățile incluse în anexele 5, 6 și 7, termenul de transmitere este stabilit chiar în aceste anexe. Cu toate acestea, termenul de transmitere a rezultatelor privind clasele de activitate cuprinse în NACE rev. 1 grupa 65.2 și diviziunea 67 este stabilit în conformitate cu procedura prevăzută la articolul 13 din prezentul regulament.
2. Cu excepția diviziunilor 65 și 66 din NACE rev. 1, rezultatele preliminare naționale sau estimările se transmit în termen de zece luni de la sfârșitul anului calendaristic al perioadei de referință pentru statisticile de întreprinderi elaborate pentru următoarele caracteristici:
12 110 (cifră de afaceri),
16 110 (număr de salariați).
Aceste rezultate preliminare sau estimări sunt defalcate la nivel de trei cifre NACE rev. 1 (grupă), cu excepția secțiunilor H, I și K din NACE rev. 1, pentru care defalcarea se face în funcție de grupările prevăzute la secțiunea 9. Pentru diviziunea 67 din NACE rev. 1, transmiterea rezultatelor preliminare sau a estimărilor este stabilită conform cu procedura prevăzută la articolul 13 din prezentul regulament.”;
3.
la secțiunea 9, secțiunea J se înlocuiește cu următorul text:
„SECȚIUNEA J
Intermedierea financiară
Pentru a permite elaborarea statisticilor la nivel comunitar, statele membre transmit rezultatele naționale defalcate pe clasele NACE rev. 1.”;
4.
la secțiunea 10 alineatul (1), prima teză se înlocuiește cu următorul text:
„Statele membre prezintă Comisiei un raport referitor la definiția, structura și disponibilitatea informațiilor privind unitățile statistice care sunt clasificate la secțiunile M-O ale NACE rev. 1.”
Articolul 3
Anexa 2 la Regulamentul (CE, Euratom) nr. 58/97 se modifică după cum urmează:
1.
la secțiunea 4 alineatul (3) se introduce următoarea caracteristică după variabila 21 11 0 (investiții în echipamente și instalații pentru controlul poluării și accesorii speciale antipoluante - în principal echipamente de la capătul conductei):
„21 12 0 -Investiții în echipamente și instalații bazate pe tehnologii ecologice (tehnologie integrată)(*)”;
2.
la secțiunea 4 alineatul (3) nota de subsol se înlocuiește cu următorul text:
„(*)
Dacă volumul total al cifrei de afaceri sau numărul de salariați dintr-o diviziune NACE rev. 1, secțiunile C-E, reprezintă, într-un stat membru, mai puțin de 1 % din totalul comunitar, informațiile necesare pentru elaborarea statisticilor privind caracteristicile 21 11 0, 21 12 0, 22 11 0 și 22 12 0 nu se colectează în sensul prezentului regulament. În conformitate cu procedura prevăzută la articolul 13 din prezentul regulament, Comisia poate să solicite colectarea ad hoc a acestor date, dacă cerințele politicii comunitare impun acest lucru.”;
3.
la secțiunea 4 alineatul (4) se introduce următoarea caracteristică după variabila 20 31 0 [achiziții de electricitate (valorice)]:
„21 14 0 -Total cheltuieli curente pentru protecția mediului (*)”;
4.
la secțiunea 4 alineatul (4) se adaugă următoarea notă de subsol:
„(*)
Dacă volumul total al cifrei de afaceri sau numărul de salariați dintr-o diviziune NACE rev. 1, secțiunile C-E, reprezintă, într-un stat membru, mai puțin de 1 % din totalul comunitar, informațiile necesare elaborării statisticilor privind caracteristica 21 14 0 nu se colectează în temeiul prezentului regulament. În conformitate cu procedura prevăzută la articolul 13 din prezentul regulament, Comisia poate să solicite colectarea ad hoc a acestor date, dacă cerințele politicii comunitare impun acest lucru.”;
5.
la secțiunea 5 se adaugă următoarele alineate:
(3) Primul an de referință pentru care se elaborează statistici privind caracteristicile 21 12 0 și 21 14 0 este anul calendaristic 2001.
(4) Statisticile privind caracteristica 21 12 0 se elaborează anual. Statisticile privind caracteristica 21 14 0 se elaborează la trei ani.”;
6.
la secțiunea 7, alineatul (6) se înlocuiește cu următorul text:
(6) Rezultatele pentru caracteristicile 21 11 0, 21 12 0 și 21 14 0 se defalchează la nivel de două cifre (diviziune) NACE rev. 1.”;
7.
la secțiunea 7, se adaugă următorul alineat:
(7) Rezultatele pentru caracteristicile 21 11 0, 21 12 0 și 21 14 0 se defalchează pe următoarele domenii de mediu: protecția atmosferei și a climatului, gestionarea apelor uzate, gestionarea deșeurilor și alte activități de protecție a mediului. Rezultatele pentru domeniile de mediu se defalchează la nivel de două cifre (diviziuni) NACE rev. 1.”;
8.
la secțiunea 9, se introduce următoarea caracteristică:
„21 11 0 -Investiții în echipamente și instalații pentru controlul poluării și accesorii speciale antipoluante (în principal echipamente de la capătul conductei).”Pentru caracteristicile 21 11 0, 21 12 0 și 21 14 0 se adaugă următorul comentariu:
„Numai defalcare specifică pe domeniile de mediu biodiversitate și peisaj, sol și ape freatice.”;
9.
la secțiunea 10 se adaugă următoarea teză:
„Pentru elaborarea statisticilor privind caracteristicile 21 12 0 și 21 14 0, această perioadă de tranziție poate fi prelungită cu o perioadă suplimentară de cel mult patru ani în conformitate cu procedura prevăzută la articolul 13 din prezentul regulament.”
Articolul 4
Prezentul regulament intră în vigoare în a douăzecea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 5 noiembrie 2002.

Labels: 2
4
19
7
0